רמת הגולן: נהגת התנגשה במשאית ונפצעה קשה
אישה בת 46 נפצעה באורח קשה מאוד לאחר שהתנגשה בצדה של משאית. ילדיה ששהו עמה ברכב נפצעו גם הם באורח בינוני וקל. נהג המשאית עוכב לחקירה. לא רחוק משם התהפך לתוך תעלה רכב ובו ארבעה בני משפחה
אחיה ראב"דפורסם: 21.08.16 , 19:03
עדכון על מצב הפצועים מבי"ח זיו (צילום: המרכז הרפואי זיו)
ניסיונות החילוץ בתאונה ברמת הגולן(צילום: דוברות כבאות והצלה מחוז צפון)
יום של תאונות בצפון. מעט אחרי השעה 14:00 בצהריים (יום א') התנגשה מכונית פרטית בכביש 808 (דרך המפלים) בצדה של משאית שיצאה מכיוון מושב אניעם במרכז רמת הגולן. הנהגת, בת 46, נפצעה בתאונה באורח קשה מאוד, וילדיה בני 8 ו-11 נפצעו בינוני וקל. למקום הוזעקו צוותי כיבוי מתחנת רמת הגולן, והם עסקו במשך שעה ארוכה בניסיונות חילוץ האם ממכוניתה. צוותי מד"א פינו את שלושת הנפגעים למרכז הרפואי זיו בצפת.
מצבה של הנהגת הוגדר תחילה קל, לאחר שאובחנה כסובלת משבר פתוח ברגלה, אולם בתום בדיקות ביחידת הטראומה התגלו בנוסף גם פגיעות ראש, חזה ובטן. מבית החולים נמסר כי מצבה מוגדר קשה מאוד והיא מורדמת ומונשמת. בנה בן ה-8 סובל מחבלות צוואר, בטן וגב, ומצבו הוגדר בינוני. בתה בת ה-11 שנסעה גם היא במכונית סובלת מחבלות בגפיים ומצבה הוגדר קל.
הנהגת התנגשה בצדה של משאית שיצאה מכיוון המושב(צילום: דוברות כבאות והצלה מחוז צפון)
בני המשפחה פונו למכרז הרפואי זיו בצפת(צילום: דוברות כבאות והצלה מחוז צפון)
בוחני תנועה של המשטרה הגיעו לזירת התאונה, ומחקירה ראשונית עלה כי המשאית יצאה מכיוון מושב אניעם, בעוד המכונית הפרטית נסעה על הכביש הראשי מאזור קצרין לכיוון דרום. נהג המשאית, צעיר בן 20 מטמרה שמחזיק ברישיון הנהיגה רק שנה, עוכב לחקירה.
במקביל, ארבעה בני משפחה מהדרום שטיילו באזור צומת מירון התהפכו עם רכבם לתעלה וטופלו במקום. המשפחה פונתה גם היא למרכז הרפואי זיו בצפת, ומנהל חדר המיון, ד"ר יוסף נבי, הודיע כי מצבם של ההורים, בני 52, הוגדר בינוני, בתם בת ה-17 נפצעה באורח קל עד בינוני ובנם בן ה-11 נפצע באורח קל.
"חבל שמשפחה שיוצאת לבילוי משותף של קיץ מסיימת את החופשה בחדר המיון. אנא היו ערניים והתרכזו רק בנהיגה", אמר נבי.
מוקדם יותר התקבל דיווח על שתי תאונות שבהן היו מעורבות מוניות שירות. בקריית מוצקין התהפכה מונית ונהג הרכב נפצע באורח קל, ובמונית נוספת שהייתה מעורבת בתאונה נפצע נהג נוסף באורח קל. אחר הצהריים עלתה באש מונית שהייתה בדרכה מנהריה לחיפה לקניון לב המפרץ.
השריפה במונית השירות בחיפה(צילום: דוברות כבאות אש והצלה מחוז חוף)
מרשות הכבאות נמסר כי הנהג הבחין בעשן היוצא מחלקה הקדמי של המונית, והספיק להוריד את הנוסעים לפני ההתלקחות. צוותי כיבוי שהגיעו למקום השתלטו על השריפה.
אמש נקבע בבית החולים סורוקה בבאר שבע מותו של זמיר יונה (47), שנפצע אנושות יום לפני כן בתאונת דרכים בעיר. נהג רכב פרטי נסע בפראות, עלה על מדרכה ופגע ביונה, בבת זוגו ובבתו שיצאו ממסעדה. בת הזוג והבת נפצעו קשה, אולם מצבן השתפר. במשטרה בודקים אם הנהג הפוגע, חייל בן 20, נסע במהירות מופרזת בשטח עירוני.
בנוסף אירעו בסוף השבוע שתי תאונות פגע וברח. בירושלים נפצע ילד בן 6 באורח בינוני מפגיעת רכב שבו נסע צעיר בן 21 ללא רישיון נהיגה. הנהג הפוגע נמלט מהמקום, אך אחיו הסגיר אותו למשטרה. בחיפה נפצע קשה רוכב קטנוע בן 19 מפגיעת רכב פרטי. גם במקרה זה הנהג הפוגע נמלט, אך הוא נלכד מאוחר יותר במחסום משטרתי.
זירת תאונת הדרכים ברמת הגולן